રાજ્યના મુખ્યપ્રધાન કહે છે કે ગમે તેવી અસાધારણ કે ઉશ્કેરણીજનક પરિસ્થિતિમાં પણ જો કોઈ નાગરિકનું મૃત્યુ થાય તો રાજ્યમાં રાજકીય પક્ષો સાથે ચાલતી શાંતિ-મંત્રણાની પ્રક્રિયા ખોરવાઈ જશે. મુખ્યપ્રધાનની વાતમાં તથ્ય હોય તો પણ માત્ર શાંતિ-મંત્રણાની ચિંતા કરીને લોકોનાં ટોળાંના હાથે સૈન્યના જવાનોને મરવા દઈ શકાય નહીં. આખરે તો સૈન્ય પણ કાશ્મીરમાં શાંતિ જાળવવાના ભાગ રૃપે જ ફરજ બજાવે છે. સૈન્યને પણ આત્મરક્ષણનો અધિકાર છે. અશાંત વિસ્તારમાં સૈન્યને મળેલા અધિકાર હેઠળ જવાને કરેલા ગોળીબાર અંગે તેની સામે પોલીસ ફરિયાદ નોંધવાનું કોઈ રીતે યોગ્ય નથી. કપરી પરિસ્થિતિમાં કાશ્મીરમાં ફરજ બજાવતા સૈન્યના જુસ્સાને આ રીતે નબળો પડવા દઈ શકાય નહીં. સૈન્યના જવાનો પર પથ્થરમારો કરવા ધસી આવેલું આ ટોળું કાશ્મીરી ત્રાસવાદીઓના સમર્થનમાં બહાર આવ્યું હતું. ત્રણેક દિવસ પહેલાં જ એ વિસ્તારમાં એક અથડામણમાં હિજબુલ મુજાહિદ્દીનનો ઉગ્રવાદી ફિરદોસ અહમદ માર્યો ગયો હતો. કાશ્મીરમાં ફરજ બજાવતા સૈન્યના જવાનો અને અર્ધલશ્કરી દળો એક તરફ ત્રાસવાદીઓ સામે લડે છે તો બીજી બાજુ વારંવાર યુદ્ધવિરામનો ભંગ કરતા પાકિસ્તાની સૈનિકો સામે લડીને સરહદનું રક્ષણ કરે છે. કોઈ પણ સંજોગોમાં સૈન્યના જવાનોના આત્મરક્ષણના અધિકારને નકારી શકાય નહીં. જવાનો પર હુમલા કરતા લોકોને પણ તેમની ભૂલ સમજાવવી જોઈએ. કાયદો હાથમાં લેતા હિંસક ટોળાંની તરફદારી કમસે કમ રાજ્ય સરકારે તો કરવી ન જ જોઈએ.